ทุนสำรองประเทศเพิ่ม600ล้านเหรียญสหรัฐ
ทุนสำรองประเทศเพิ่ม 600 ล้านเหรียญสหรัฐ อยู่ที่ระดับ 1.849 แสนล้านเหรียญสหรัฐ คาดเพิ่มเพราะธปท.จำเป็นต้องดูแลเงินบาทแข็งค่า
8 ก.ค. 2554

ทุนสำรองประเทศเพิ่ม 600 ล้านเหรียญสหรัฐ อยู่ที่ระดับ 1.849 แสนล้านเหรียญสหรัฐ คาดเพิ่มเพราะธปท.จำเป็นต้องดูแลเงินบาทแข็งค่า
ธนาคารแห่งประเทศไทย(ธปท.) รายงานฐานะทุนสำรองระหว่างประเทศ ณ วันที่ 30 มิ.ย.ปีนี้อยู่ที่ระดับ 1.849 แสนล้านเหรียญสหรัฐ หรือประมาณ 5.685 ล้านล้านบาท เพิ่มขึ้น 600 ล้านเหรียญสหรัฐ หรือประมาณ 1.8 หมื่นล้านบาท จากสัปดาห์ก่อนหน้าที่ระดับ 1.843 แสนล้านเหรียญสหรัฐ หรืประมาณ 5.649 ล้านล้านบาท ด้านฐานะสุทธิซื้อเงินตราต่างประเทศล่วงหน้าแลกกับเงินบาท(Forward) อยู่ที่ 2.49 หมื่นล้านเหรียญสหรัฐ เพิ่มขึ้นเล็กน้อยจากสัปดาห์ก่อนที่ระดับ 2.44 หมื่นล้านเหรียญสหรัฐ ส่งผลให้ ทุนสำรองระหว่างประเทศสุทธิ ซึ่งรวมทุนสำรองและ Forward แล้วอยู่ที่ระดับ 2.098 แสนล้านเหรียญสหรัฐ 
ทั้งนี้ คาดว่าสาเหตุที่ทุนสำรองฯเพิ่มขึ้นในช่วงนี้น่าจะเป็นผลมาจาก ธปท.มีความจำเป็นต้องเข้าแทรกแซงค่าเงินบาทผันผวนและปรับแข็งค่ามากขึ้นใช่วงนี้ ด้วยการเข้าซื้อเงินเหรียญสหรัฐเข้าเก็บในทุนสำรองทันทีเพิ่มขึ้น เพราะช่วงที่ผ่านมาเงินบาทมีแนวโน้มแข็งค่ามากขึ้นตามเสถียรภาพเศรษฐกิจและการเมืองที่ดีขึ้น
สำหรับฐานเงินหรือเงินสดหมุนเวียนในมือประชาชนและเงินฝากของสถาบันการเงินที่ธปท.อยู่ที่ระดับ 1.224 ล้านล้านบาท เพิ่มขึ้น 3.03 หมื่นล้านบาท จากสัปดาห์ก่อน 1.194 ล้านล้านบาท โดยปริมาณเงินยังเพิ่มขึ้นต่อเนื่องตามความต้อกงารใช้จ่ายและสินค้าที่แพงขึ้น ตามปกติ